Die vorm van die skulp | Is dit ontwerp?
Dink hieraan: Ingenieurs het na die vorm van twee soorte skulpe gekyk—oestervormig (met twee kleppe) en skroefvormig (spiraal).
Die riffels op die buitekant van die oestervormige skulp versprei druk na agter en na die kante toe. In teenstelling hiermee versprei die ronde buitekant van 'n skroefvormige skulp druk in die rigting van sy kern en wye opening. In albei gevalle versprei die vorm van die skulpe die druk na hulle sterkste dele. Dit beteken dat die skulpdiertjie redelik veilig is as die skulp dalk beskadig word.
Navorsers het toe toetse gedoen op skulpe en ook op eenvoudige halfmaan- en keëlvormige modelle (wat met driedimensionele drukkers gemaak is) wat skulpe naboots. Die resultate het gewys dat die skulpe se ingewikkelde oppervlakke hulle vermoë om druk te weerstaan amper verdubbel het toe dit met die eenvoudige modelle vergelyk is.
Scientific American lewer kommentaar oor die toepassing van hierdie navorsing en sê: "As jy eendag dalk met 'n skulpvormige kar ry, sal dit nie net stylvol wees nie, maar ook so ontwerp wees dat dit die mense daarin beskerm."